SK Úradný vestník Európskej únie CE 259/56

Ročná politická stratégia 2009

P6_TA(2008)0174

Uznesenie Európskeho parlamentu z 24. apríla 2008 o politickej stratégii Komisie na rok 2009

(2009/C 259 E/09)

Európsky parlament,

— so zreteľom na oznámenie Komisie o politickej stratégii na rok 2009 (KOM(2008)0072),

— so zreteľom na oznámenie Komisie o jej legislatívnom a pracovnom programe na rok 2008 (KOM(2007)0640),

— so zreteľom na článok 103 ods. 4 rokovacieho poriadku,

A. keďže štruktúrovaný dialóg Európskeho parlamentu s Komisiou predstavuje významný medziinštitucionálny krok pre plnenie súčasného legislatívneho a pracovného programu na rok 2008, ako aj pre prípravu legislatívneho a pracovného programu na rok 2009,

B. keďže je preto rozhodujúce viesť štruktúrovaný dialóg v dostatočnom predstihu a umožniť tak, aby sa sústredil na vymedzenie kľúčových strategických cieľov EÚ na rok 2009,

Rast a zamestnanosť

1. znovu zdôrazňuje význam dôslednej realizácie lisabonskej stratégie a zdôrazňuje vzájomnú závislosť hospodárskeho, sociálneho a environmentálneho pokroku pri vytváraní dynamického a inovačného trvalo udržateľného hospodárstva;

2. víta už dlho očakávanú podporu malých a stredných podnikov (MSP), nadväzujúcu na pripravovaný európsky akt o malých podnikoch; považuje akt o malých podnikoch za veľmi významnú stratégiu na podporu MSP; konštatuje tiež, že čo najvhodnejšia podpora MSP si vyžaduje legislatívu a finančný rámec; varuje však pred zneužívaním týchto nástrojov na izolovanie národných trhov a tým znížením európskej konkurencieschopnosti a obmedzovanie výberu, ktorý má spotrebiteľ; znovu naliehavo žiada Komisiu, aby predložila legislatívny návrh o štatúte európskej súkromnej spoločnosti;

3. víta systematickejšie a integrovanejšie monitorovanie trhov s kľúčovými tovarmi a službami s cieľom identifikovať existujúce problémy; konštatuje, že by mohlo zahŕňať prieskumy hospodárskej súťaže a nemalo by byť na škodu MSP ani rozmanitosti výrobkov a služieb na vnútornom trhu; berie na vedomie zámer Komisie zosúladiť právne predpisy odvetví v oblasti vnútorného trhu s tovarom s novým legislatívnym rámcom, ale znovu vyzýva Komisiu, aby monitorovala uplatňovanie a vymáhanie sektorálnej legislatívy v členských štátoch a upozorňuje na potrebu celkovej revízie spolu s revíziou smernice 2001/95/ES o všeobecnej bezpečnosti výrobkov (1); vyzýva na neustálu pozornosť transpozícii smerníc s rozhodujúcim významom pre vnútorný trh, najmä smernice 2006/123/ES o službách na vnútornom trhu (2) a aby sa ďalej rozvíjali nástroje vnútorného trhu;

4. oceňuje, že na preskúmanie jednotného trhu z roku 2007 nadviaže iniciatíva, ktorá bude spočívať vo vytvorení zdieľaného partnerstva medzi Komisiou a členskými štátmi s cieľom uplatňovať a presadzovať právne predpisy vnútorného trhu; berie na vedomie návrhy na zmenu a doplnenie niekoľkých smerníc o novom prístupe v záujme modernizácie vnútorného trhu s tovarom; vyzýva Komisiu, aby pokračovala v prijímaní opatrení na zlepšenie spolupráce s členskými štátmi v tejto oblasti; vyjadruje však poľutovanie nad tým, že nedošlo ku konkrétnej harmonizácii legislatívnych návrhov v oblasti vnútorného trhu; vyzdvihuje význam vzájomného uznávania spojeného s cielenou harmonizáciou v oblasti vnútorného trhu s cieľom dobudovať vnútorný trh s tovarom a službami;

5. domnieva sa, že na dosiahnutie ambicióznych cieľov lisabonskej stratégie je nevyhnutné prijať nový prístup k rozvoju a podpore výskumu; žiada o počiatočné zhodnotenie plnenia siedmeho rámcového programu pre výskum pred hodnotením v polovici obdobia a hodnotením činnosti, ktorú doteraz vykonala Európska rada pre výskum;

6. poukazuje na prvoradý význam zabezpečenia stability finančných trhov a upokojenia spotrebiteľov počas súčasnej finančnej krízy; konštatuje, že súčasná kríza poukazuje na to, že Európsky parlament potrebuje vypracovať kontrolné opatrenia, aby tak zvýšil transparentnosť investorov, zlepšil normy pre oceňovanie, dohľad nad obozretnosťou podnikania a úlohu ratingových agentúr; žiada Komisiu, aby v rámci plnohodnotného partnerstva s Európskym parlamentom vypracovala podrobný plán, ktorý Rada ECOFIN schválila v decembri 2007, a tak sa mohlo dosiahnuť zlepšenie Lamfalussyho procesu, pokiaľ ide o právne predpisy o finančných službách, proces transpozície a implementácie; zdôrazňuje, že ohlasovaná cielená revízia smernice 2006/48/ES o začatí a vykonávaní činností úverových inštitúcií (3) a smernice 2006/49/ES o kapitálovej primeranosti investičných spoločností a úverových inštitúcií (4) by mala zlepšiť rámec dohľadu a rizikový manažment finančných inštitúcií, a tak zvýšiť dôveru účastníkov trhu; opakovane zdôrazňuje, že je veľmi dôležité, aby EÚ mala lepšie a jednotné zastúpenie v medzinárodných finančných inštitúciách, a vyjadruje poľutovanie nad tým, že sa v tomto smere nepredložil žiaden návrh;

7. víta aj rozhodnutie Komisie pokročiť v práci na maloobchodných finančných službách, pretože integrácia v tejto oblasti ja stále minimálna a v niektorých oblastiach je potrebné zlepšiť hospodársku súťaž, ktorá by spotrebiteľom priniesla hmatateľný úžitok; vyzýva Komisiu, aby starostlivo sledovala uplatňovanie smernice 2008/48/ES o zmluvách o spotrebiteľskom úvere;

8. berie na vedomie snahy Komisie splniť ciele týkajúce sa úrovne zamestnanosti, ktoré sú stanovené v lisabonskej stratégii; povzbudzuje Komisiu, aby naďalej rozvíjala spoločný prístup k možnostiam flexiistoty, ktorý by mal na jednej strane podporiť väčšiu pružnosť na pracovnom trhu a na strane druhej bezpečnosť pracovníkov, doplnenú o vyváženú realizáciu štyroch pilierov flexiistoty, ktorá môže byť nevyhnutná na dosiahnutie priaznivejších hospodárskych výsledkov;

9. upozorňuje, že Európsky parlament preskúma dôsledky nedávneho rozsudku Súdneho dvora Európskych spoločenstiev vo veciach C-438/05 (5), C-341/05 (6) a C-346/06 (7), pričom začne rozpravou v pléne, po ktorej bude nasledovať správa Európskeho parlamentu o úlohách kolektívneho vyjednávania;

10. vyjadruje poľutovanie nad tým, že Komisia nevenuje vo výročnej politickej stratégii na rok 2009 dostatočnú pozornosť kultúrnym a výchovno-vzdelávacím otázkam; žiada Komisiu, aby zjednotila Európsky vzdelávací priestor pre všetkých, konkrétne zlepšením kvality, účinnosti a dostupnosti systémov vzdelávania a odbornej prípravy v EÚ; zdôrazňuje, že prostredníctvom rozvoja mobility študentov, jazykových schopností a vzdelávania dospelých by sa osobitná pozornosť mala venovať celoživotnému vzdelávaniu; zdôrazňuje význam kultúrnej rôznorodosti, najmä pokiaľ ide o digitálny obsah;

11. víta oznámenie Komisie o budúcom dialógu medzi univerzitami a podnikmi s cieľom zabezpečiť, aby boli európske univerzity schopné konkurovať najlepším svetovým univerzitám; podporuje iniciatívu Komisie vydať zelenú knihu o odvetví kultúry a tvorivých priemyselných odvetviach a zdôrazňuje potrebu ďalej rozvíjať činnosť EÚ v tomto sektore, ktorý významne prispieva k tvorbe a rastu pracovných miest; upozorňuje, že činnosť EÚ by sa mala zamerať aj na posilnenie kultúrnej identity a rozmanitosti;

12. zdôrazňuje, že otázke práv cestujúcich by sa malo venovať viac pozornosti, najmä čo sa týka ochrany cestujúcich, ktorí cestujú autobusom alebo autokarom na dlhé vzdialenosti, a takisto cestujúcim po železnici a loďou; zdôrazňuje význam úspešného vytvárania systémov riadenia dopravy a naliehavo žiada Komisiu, aby pokračovala v úsilí o rozvoj výskumu riadenia letovej prevádzky v spoločnom európskom vzdušnom priestore (SESAR) a európskeho systému riadenia železničnej dopravy (ERTMS);

Zmena klímy a trvalo udržateľná Európa

13. dôrazne podporuje Komisiu v ďalšom rozvíjaní energetickej politiky pre Európu s cieľom dosiahnuť energetickú nezávislosť a v posilňovaní solidarity medzi členskými štátmi; zaväzuje sa úzko spolupracovať s Radou a Komisiou v záujme dosiahnutia účinnej a realizovateľnej dohody o zmene klímy a energetickom balíku v čo najskoršom možnom čase; vyzýva Komisiu, aby čo najskôr poskytla najlepšie a najobjektívnejšie analýzy možných hospodárskych a sociálnych dôsledkov rastu cien energie, týkajúce sa týchto zmien v záujme čo možno najlepšieho usmernenia legislatívneho rozhodovacieho procesu v Európskom parlamente a Rade; poznamenáva tiež, že je potrebné, aby EÚ naďalej ukazovala, že hospodársky rast a rozvoj možno spájať s ekonomikou založenou na energetických zdrojoch s nízkym obsahom uhlíka; pripomína navyše, že je potrebné zabezpečiť, aby sa ciele týkajúce sa životného prostredia a zmeny klímy začlenili do všetkých politík EÚ a finančných programov;

14. uvedomuje si, že úspech tejto stratégie závisí aj od schopnosti EÚ presvedčiť svojich svetových partnerov, a najmä hlavných aktérov, aby sa k takejto stratégii pripojili; zdôrazňuje preto, že EÚ by mala vystupovať jednotne a prejavovať v tejto oblasti solidaritu; berie na vedomie nedávny dokument vysokého predstaviteľa a Komisie pre Európsku radu s názvom „Zmena klímy a medzinárodná bezpečnosť“ (8) a zdôrazňuje potrebu spoločného prístupu k otázkam, ktoré súvisia s energetikou, zmenou klímy a zahraničnými záležitosťami; ľutuje skutočnosť, že chýbajú ročné a dlhodobé strategické plány vonkajšej energetickej politiky Európy;

15. víta fakt, že Komisia chce dosiahnuť zníženie emisií v súvislosti s prepravou tovaru a vyzýva ju, aby predložila legislatívny návrh na začlenenie námornej dopravy a vnútrozemských vodných ciest do systému obchodovania s emisiami; v tejto súvislosti víta aj vývoj novej námornej politiky a úmysel predložiť návrh reformy spoločnej organizácie trhu s produktmi rybolovu a akvakultúry, naliehavo však vyzýva Komisiu, aby objasnila, ako chce presunúť 6 miliónov EUR v rámci politiky rybného hospodárstva; vyzýva Komisiu, aby medzi kľúčové opatrenia naplánované na rok 2009 do bodu „Trvalo udržateľná Európa“ zaradila novú kapitolu o reforme spoločnej organizácie trhu s produktmi rybolovu a akvakultúry;

16. zastáva názor, že kohézna politika by mala v súlade so zmluvou a zásadou solidarity zostať politikou Spoločenstva, a preto odmieta akékoľvek pokusy vrátiť túto politiku na národnú úroveň; domnieva sa, že v budúcnosti treba zaručiť potrebné finančné zdroje na riešenie očakávaných nových výziev, ktoré majú závažné teritoriálne dôsledky; konštatuje, že okrem hospodárskej a sociálnej súdržnosti sa musia riešiť problémy vyplývajúce z demografických zmien, koncentrácie obyvateľstva v mestách, segregácie, migračných pohybov, nevyhnutného prispôsobovania sa globalizácii, zmeny klímy, potreby zabezpečiť zásobovanie energiami a pomalého postupu vyrovnávania úrovne vidieka;

17. poznamenáva, že v roku 2009 sa vykonajú legislatívne zmeny dohodnuté v kontexte kontroly stavu SPP, a očakáva plné rešpektovanie postoja Európskeho parlamentu; víta informáciu Komisie, že v roku 2009 sa predloží niekoľko návrhov na zníženie byrokracie, a vyjadruje presvedčenie, že sa budú vzťahovať aj na poľnohospodárov, konkrétne pokiaľ ide o environmentálnu podmienenosť platieb; víta úmysel Komisie podporovať kvalitnú poľnohospodársku výrobu a očakáva, že sa bude aktívne podieľať na tvorbe konkrétnych návrhov; vyjadruje poľutovanie nad skutočnosťou, že výročná politická stratégia na rok 2009 nezohľadňuje rastúce obavy o potravinovú bezpečnosť;

Aby sa spoločná prisťahovalecká politika stala skutočnosťou

18. víta záväzok Komisie rozvíjať spoločnú prisťahovaleckú politiku a zdôrazňuje, že Európsky pakt o migračnej politike by mal zahrnúť otázky spojené s riešením nelegálneho prisťahovalectva, riadením legálneho prisťahovalectva a ambicióznejšou politikou integrácie patriacou do pôsobnosti EÚ, ako aj so začiatkom uskutočňovania európskej azylovej politiky na základe návrhov, ktoré má Komisia predložiť do konca roka; domnieva sa, že nariadenie (ES) č. 343/2003 ustanovujúce kritériá a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov (9) (nariadenie Dublin II) by sa malo revidovať;

19. zdôrazňuje, že prioritou je rovnako aj ochrana hraníc a v tejto súvislosti preskúma nedávne návrhy na uchovávanie mien cestujúcich EÚ, európsky systém sledovania hraníc a hodnotenie systému vstup – výstup a agentúry Frontex, pričom trvá na dodržiavaní prísnych pravidiel ochrany údajov;

20. podčiarkuje, že je nanajvýš dôležité urýchliť úplnú prevádzku schengenského informačného systému (SIS II) a informačného systému o vízach (VIS); podčiarkuje aj potrebu posilniť systém Frontex, ktorý závisí od záväzku členských štátov zabezpečiť personál a vybavenie;

Občan na prvom mieste

21. opätovne pripomína požiadavku na preskúmanie ôsmich sektorových smerníc, ktoré sa majú analyzovať v rámci preskúmania predpisov na ochranu spotrebiteľa a vypracovania horizontálnych nástrojov, ktoré stanovujú zásady vnútorného trhu s cieľom dobudovať vnútorný trh; zdôrazňuje stálu potrebu konkrétnych právnych predpisov v oblasti označovania CE a ochranných označení; povzbudzuje Komisiu, aby vypracovala zaručenie a presadzovanie predpisov o bezpečnosti výrobkov určených pre spotrebiteľa;

22. požaduje viac iniciatív v oblasti občianskeho práva, aby mohol vzniknúť vyrovnaný právny rámec, ktorý by poskytol istotu a prístup k spravodlivosti; žiada ďalší pokrok v súvislosti so spoločným referenčným rámcom, ktorý je jednou z najvýznamnejších úloh pred legislatívnym procesom, a zdôrazňuje potrebu úzkej spolupráce medzi Európskym parlamentom, Radou a Komisiou na tomto projekte;

23. je presvedčený, že nemá zmysel vyhlasovať diskrimináciu za nezákonnú v jednej oblasti a povoliť ju v druhej, očakáva návrh Komisie na komplexnú smernicu na boj proti diskriminácii podľa článku 13 Zmluvy o ES, ako je stanovené v jej pracovnom programe na rok 2008, a zároveň zdôrazňuje, že sa musia rešpektovať právomoci členských štátov v tejto oblasti;

24. očakáva návrh Komisie na poskytovanie cezhraničnej zdravotnej starostlivosti a zároveň zdôrazňuje, že sa musia rešpektovať právomoci členských štátov v tejto oblasti; s potešením očakáva dohodu o duševnom zdraví a znovu pripomína svoj záväzok zlepšiť zdravotnú starostlivosť v Európe, ktorého súčasťou je podpora stratégii EÚ na boj proti rakovine, kardiovaskulárnym a iným častým závažným ochoreniam vrátane vzácnych ochorení;

25. vyjadruje poľutovanie nad skutočnosťou, že politická stratégia v oblasti verejného zdravia zostáva nejasná; podporuje Komisiu v zintenzívnení úsilia o potlačenie nerovností v oblasti zdravia súvisiace so sociálnymi, hospodárskymi a environmentálnymi faktormi, podporu zdravého životného štýlu a zlepšenia informovanosti v oblasti zdravia, ako aj úsilia o posilnenie svojej koordinácie a schopností rýchlej reakcie na celosvetové zdravotné hrozby; pokiaľ ide o nariadenie (ES) č. 1907/2006 o registrácii, hodnotení, autorizácii a obmedzovaní chemických látok (REACH) (10), pripomína Komisii, že riadne uplatňovanie právnych predpisov je základným faktorom úspechu; žiada Komisiu, aby vykonala príslušné prípravné kroky v súvislosti s budúcimi úlohami vyplývajúcimi z programu REACH;

26. vyzýva, aby sa viac konalo v boji proti organizovanému zločinu, najmä proti počítačovej kriminalite, a naliehavo žiada Komisiu o zintenzívnenie úsilia pri riešení pálčivej otázky obchodovania s ľuďmi; žiada o komplexné vymedzenie politík boja proti terorizmu a dôrazne vyzýva Komisiu, aby predložila návrh na ochranu a podporu záujmov obetí terorizmu a aby vypracovala návrhy zabezpečujúce vyššiu úroveň pripravenosti na hrozby bioterorizmu;

27. vyzýva Komisiu, aby zvážila, aké prechodné opatrenia by sa mali zaviesť v prípade prijatia právnych predpisov týkajúcich sa oblasti spravodlivosti a vnútorných vecí, pokiaľ nenadobudne platnosť Lisabonská zmluva; zdôrazňuje, že Európskemu parlamentu v roku 2009 vyplynie z novej zmluvy nová úloha v rámci politík priestoru slobody, bezpečnosti a spravodlivosti, ako aj v rámci uzatvárania medzinárodných zmlúv v oblasti týchto politík; zdôrazňuje, že s tým súvisí revízia niektorých právnych predpisov týkajúcich sa súčasnej štruktúry pilierov, ako aj preskúmanie postavenia Europolu a Eurojustu;

28. víta návrh Komisie týkajúci sa práv detí a ich ochrany; konštatuje, že stratégia Komisie o politike uplatňovania rodového hľadiska je veľmi všeobecná; očakáva preto, že Komisia bezodkladne stanoví podrobnosti týkajúce sa iniciatív, ktoré plánuje začať v roku 2009; vyzýva Komisiu, aby zabezpečila, že program Daphne III sa začne uplatňovať v primeranom čase;

Európa ako svetový partner

29. víta dôraz, ktorý kladie výročná politická stratégia na prípravu nadobudnutia platnosti Lisabonskej zmluvy; konštatuje, že prípravy sa budú musieť uskutočňovať interne i vo vzťahu Komisie k Európskemu parlamentu a Rade; podčiarkuje význam dostatočných príprav na nadobudnutie platnosti Lisabonskej zmluvy, najmä pokiaľ ide o vytvorenie európskeho útvaru pre vonkajšiu činnosť v spolupráci s Európskym parlamentom;

30. zdôrazňuje význam ochrany a podpory ľudských práv a dodržiavania zásad právneho štátu na celom svete, najmä v tých početných krajinách, v ktorých sa ľudské práva nerešpektujú;

31. zdôrazňuje význam čo najskoršieho uzavretia prístupových rokovaní s Chorvátskom, čo by zároveň širšiemu regiónu západného Balkánu vyslalo signál, že za predpokladu, že splní potrebné požiadavky, jeho budúcnosť je v EÚ;

32. naliehavo žiada Komisiu, aby plne prispela k revízii Európskej bezpečnostnej stratégie;

33. vyzýva Komisiu, aby dôkladne sledovala riadne plnenie podmienok stanovených v pláne na komplexné riešenie otázky Kosova, ktorý vypracoval Martti Ahtisaari, a aby trvala na tom, aby sa položili základy multietnického Kosova; naliehavo žiada Komisiu, aby spolu s Radou zaviedla potrebné koordinačné opatrenia, aby rôzni aktéri EÚ prítomní v Kosove vystupovali jednotne; vyzýva Komisiu, aby prostredníctvom procesu stabilizácie a pridruženia podporovala a udržiavala smerovanie štátov západného Balkánu k členstvu v EÚ;

34. zdôrazňuje potrebu stratégie EÚ pre región Baltského mora s cieľom posilniť spoluprácu a integráciu krajín v tejto oblasti a vyzýva Komisiu, aby predložila plán realizácie čiernomorskej synergie;

35. požaduje dodatočné opatrenia na posilnenie európskej susedskej politiky a na zvýšenie jej relevantnosti pre krajiny, ktorých sa týka; poukazuje na to, že EÚ si vo vzťahu k týmto krajinám musí zachovať svoj záväzok voči demokratickým hodnotám a zásadám právneho štátu; vyzýva Komisiu, aby sa vytvorením zhromaždenia EURO-NEST, spájajúceho poslancov Európskeho parlamentu a poslancov zo susedných východných krajín, zasadzovala o začlenenie parlamentného rozmeru do politiky pre vzťahy s východnými susedmi;

36. vyjadruje poľutovanie nad skutočnosťou, že neexistujú konkrétne návrhy Komisie týkajúce sa nových spôsobov plnenia rozvojových cieľov milénia, aby sa podarilo splniť stanovené záväzky do roku 2015; naliehavo žiada Komisiu, aby zabezpečila, že sa humanitárna pomoc poskytovaná zo strany EÚ, predovšetkým jej potravinová pomoc v rozvojových krajinách, zachová a podľa možnosti sa v roku 2009 ešte rozšíri; je presvedčený, že úspech rozvojovej agendy z Dauhy zostane pre EÚ obchodnou prioritou, ľutuje však, že sa v stratégii politiky ešte nezačali úvahy o programe WTO pre rozvoj v období po Dauhe; je presvedčený, že ambiciózna kapitola o trvalo udržateľnom rozvoji by mala byť základnou súčasťou každej dohody o voľnom obchode, vrátane ratifikácie a uskutočňovania kľúčových dohovorov ILO, ako aj základných environmentálnych noriem;

Implementácia, riadenie a lepšia tvorba práva

37. potvrdzuje, že vo vzťahu k lepšej tvorbe práva by malo byť nezávislé hodnotenie vplyvu, správne uplatňovanie a monitorovanie právnych predpisov Spoločenstva a informovanie o nich prioritou; domnieva sa však, že ústrednou úlohou Komisie je pomáhať členským štátom dosiahnuť tento cieľ; zdôrazňuje, že Európsky parlament by sa mal výraznejšie zapájať do monitorovania uplatňovania právnych predpisov Spoločenstva a vyzdvihuje potrebu užšej medziinštitucionálnej spolupráce vzhľadom na postupy komitológie;

38. podporuje návrhy Komisie zamerané na znižovanie administratívneho zaťaženia, pripomína jej odhodlanie a podporu v dosahovaní cieľa 25 % zníženia administratívneho zaťaženia do roku 2012 a vyzýva na čo najskoršie dosiahnutie skutočných výsledkov; tento cieľ považuje za kľúčovú prioritu, najmä pre MSP, a za zásadný prínos k plneniu cieľov lisabonskej stratégie; opätovne pripomína, že k tomuto cieľu musia smerovať všetky právne predpisy; upozorňuje však na to, že zjednodušením, kodifikáciou a prepracovaním existujúceho acquis by nemali utrpieť ciele politiky;

39. zdôrazňuje, že politické priority by sa mali podporovať pomocou nových rozpočtových priorít, aby EÚ mohla zohrávať konkrétnu úlohu;

40. očakáva, že Komisia sa bude venovať kvalite národných vyhlásení (26 členských štátov predložilo súhrn výdavkov EÚ, ako je stanovené v bode 44 medziinštitucionálnej dohody medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (11) a v článku 53b nariadenia Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (12), aby boli použiteľné pre Európsky dvor audítorov, a v blízkej budúcnosti očakáva správu o kvalite týchto súhrnov a návrhoch na jej zlepšenie; zdôrazňuje tiež význam vykonávania rozhodnutí o udelení absolutória za plnenie všeobecného rozpočtu za rok 2006, predovšetkým Akčného plánu pre štrukturálne fondy, ako aj kontroly používania prostriedkov EÚ vo vonkajších činnostiach;

Komunikujúca Európa

41. vyzýva Komisiu, aby sa občan stal stredobodom európskeho projektu; naliehavo žiada Komisiu, aby naďalej zameriavala svoje úsilie na rozvoj účinnej komunikačnej politiky s cieľom poskytnúť občanom prostriedky na lepšie porozumenie EÚ, a to najmä v roku európskych volieb; podčiarkuje význam rýchlej implementácie občianskeho práva na iniciatívu, ako sa uvádza v Lisabonskej zmluve; pripomína Komisii jej záväzok – vzhľadom na navrhnuté nariadenie (ES) č. 1049/2001 o prístupe verejnosti k dokumentom Európskeho parlamentu, Rady a Komisie (13), vyvinúť väčšiu transparentnosť a prístupnosť dokumentov;

*

* *

42. poveruje svojho predsedu, aby toto uznesenie postúpil Rade, Komisii a vládam a parlamentom členských štátov.

(1) Ú. v. ES L 11, 15.1.2002, s. 4.

(2) Ú. v. EÚ L 376, 27.12.2006, s. 36.

(3) Ú. v. EÚ L 177, 30.6.2006, s. 1. Smernica naposledy zmenená a doplnená smernicou 2008/24/ES (Ú. v. EÚ L 81, 20.3.2008, s. 38).

(4) Ú. v. EÚ L 177, 30.6.2006, s. 201. Smernica naposledy zmenená a doplnená smernicou 2008/23/ES (Ú. v. EÚ L 76, 19.3.2008, s. 54).

(5) Viking (International Transport Workers' Federation and Finnish Seamen's Union), rozsudok z 11. decembra 2007.

(6) Laval, rozsudok z 18. decembra 2007.

(7) Rüffert, rozsudok z 3. apríla 2008.

(8) S133/08.

(9) Ú. v. EÚ L 50, 25.2.2003, s. 1.

(10) Ú. v. EÚ L 396, 30.12.2006, s. 1.

(11) Ú. v. EÚ C 139, 14.6.2006, s. 1. Dohoda zmenená a doplnená rozhodnutím Európskeho parlamentu a Rady 2008/29/ES (Ú. v. EÚ L 6, 10.1.2008, s. 7).

(12) Ú. v. ES L 248, 16.9.2002, s. 1. Nariadenie naposledy zmenené a doplnené nariadením (ES) č. 1525/2007 (Ú. v. EÚ L 343, 27.12.2007, s. 9).

(13) Ú. v. ES L 145, 31.5.2001, s. 43.